Tornádo v Hodonínsku a Břeclavsku

Tornádo v Hodonínsku a Břeclavsku bolo tornádo, ktoré sa prehnalo okresmi Hodonín a Břeclav vo štvrtok, 24. júna 2021. Išlo o supercelárnu búrku spojenú s krupobitím, ktorá sa prehnala okresmi okolo 19:20 hod. Extrémne zasiahnutých bolo 7 obcí Juhomoravského kraja, najviac postihnuté boli Moravská Nová Ves, Mikulčice, Hrušky a Lužice. V zasiahnutých obciach boli poničené stovky domov, verejných budov, stromov, vozidiel a infraštruktúra. V priebehu večera a nasledujúceho dňa bolo ošetrených niekoľko stoviek zranených osôb a polícia potvrdila 6 obetí. Išlo o tornádo s najväčším počtom obetí od roku 2001 v Európe.

Priebeh 
Supercelárna búrka, s ktorou bolo tornádo spojené, postupovala po ceste I/55 v smere od juhozápadu na severovýchod pred ôsmou hodinou večer. Najprv zasiahla obce Břeclavského okresu Hrušky a Moravskú Novú Ves a pokračovala na Mikulčice a Lužice v Hodonínskom okrese. Hodonín zasiahlo tornádo o 19:40 stredoeurópskeho letného času.

Dráha tornáda bola, podľa Českého hydrometeorologického ústavu, 26 kilometrov dlhá a 500 metrov široká. Meranie Amatérskej meteorologickej spoločnosti v spolupráci so Slovenským hydrometeorologickým ústavom potvrdilo dĺžku stopy tornáda 26 kilometrov a šírku pásu od 100 po 700 metrov.

Martin Setvák z Českého hydrometeorologického ústavu potvrdil, že sa jednalo o tornádo štvrtého z piatich stupňov Fujitovej stupnice, ktorá slúži na hodnotenie rotujúceho vetra. Meteorológovia si spočiatku neboli istí, či majú tornádo zaradiť do kategórie F3 alebo vyššej kategórie z piatich. Žiadne silnejšie tornádo než z kategórie F3 doteraz v Česku nebolo zdokumentované. Tornádo v tejto kategórii dosahuje rýchlosť vetra v nárazoch 330 až 420 kilometrov za hodinu a dokáže zbúrať dobre postavené domy, domy so slabšími základmi, tak ako aj automobily, odfúkne preč.

Zranenia a úmrtia 
Záchranári hlásili okolo 22. hodiny 150 zranených ľudí, okolo polnoci ich bolo zaznamenaných už 200. Nemocnica Břeclav hlásila na konci dňa prijatých cca 50 zranených s tým, že číslo nebolo konečné. Nemocnica Hodonín ošetrila do konca dňa cez 200 zranených, vrátane pomliaždenín, otvorených zlomenín a zranenia hlavy a potvrdila jedno úmrtie.

Počet obetí tornáda bol k 24. júnu neznámy a počet zranených bol okolo 200. Nasledujúci deň ráno potvrdili ďalšie 4 obete.

Spôsobené škody 
 Hrušky: Podľa starostu Marka Babisza prišel miestny kostol o vežu, o strechu a fasádu prišla susedná budova školy a južná časť obce bola ťažko zdevastovaná.
 Moravská Nová Ves: Podľa starostu Marka Košuta boli poškodené stovky domov.
 Mikulčice: Podľa starostky Marty Otáhalovej sa v obci okrem iného prevrátil autobus, ľudia bez prístrešia boli evakuovaní do športovej haly.
 Lužice: Postihnutá bola zhruba tretina obce, niektoré domy prišli o strechy, ľudia bez prístrešia boli evakuovaní do miestnej sokolovne.
 Hodonín: Búrka odniesla strechu športovej haly, poškodila výbehy v zoo a spôsobila ďalšie škody. Vážne poškodený bol domov pre seniorov S-centrum, ktorý prišiel o strechu, zasiahnutá bola aj škola. Na Brnenskej ulici bola poškodená benzínová čerpacia stanica s následným únikom plynu.
 Valtice: Búrka zničila strechu zámku.

Doprava 
Bola tiež prerušená doprava na železničnej trati Břeclav – Přerov v úseku Břeclav – Staré Město u Uherského Hradiště. Nasledujúci deň o 09:00 hod. bol 2. koridor stále neprejazdný kvôli poničeným stĺpom a trakčnému vedeniu.

Obojsmerne zablokovaná bola aj diaľnica D2 z Brna do Bratislavy, na ktorú medzi mestom Břeclav a Hodonínom spadlo niekoľko podpier vedenia veľmi vysokého napätia. V smere z Bratislavy bola diaľnica v priebehu večera daná opäť do prevádzky, smer Brno zostal vyhradený pre presun zložiek Integrovaného záchranného systému (IZS). Polícia následne tiež pre civilné vozidlá uzavrela Hodonín, Hrušky, Moravskú Novú Ves a Týnec. V oblasti došlo k niekoľkým nehodám autobusov, vrátane prevrátenia so 4 zranenými.

Do oblasti bola vyslaná ženijná jednotka Armády Českej republiky.

Zasiahnuté lokality 25. júna

Referencie

Iné projekty

Zdroj 
 

Tornáda
Okres Hodonín
Okres Břeclav
2021 v Česku
Hrušky (okres Břeclav)
Moravská Nová Ves
Mikulčice
Lužice (okres Hodonín)
Hodonín
Valtice